Hondjie uit drein gered | Maroela Media
Rescue Care-paramedikus Emma Westcott en paramedikus Leon Fourie (wat die hondjie vashou) saam met Lee Bryant van die metropolisie se soek- en reddingseenheid (Foto: Rescue Care)
'n Babahondjie is Donderdagmiddag uit 'n drein in Newlands West, KwaZulu-Natal, gered.
Garrith Jamieson, woordvoerder van Rescue Care, het gesê paramedici is omstreeks 14:30 na die toneel ontbied ná berigte dat 'n baba se gehuil gehoor kan word in die drein. "Polisiebeamptes was reeds op die toneel toe paramedici opgedaag het. Die gehuil het soos 'n babahondjie geklink," het Jamieson verduidelik.
'n Plan is beraam om die stormwaterdrein oop te maak en paramedici Emma Westcott en Leon Fourie het bystand gelewer. "Hulle kon die babahondjie in die drein sien en hulle het hom na veiligheid gebring. Hy het byna verkluim en was ondervoed. Hy is na die dierebeskermingsvereniging geneem vir verdere behandeling."
Dit is nie duidelik waar die babahondjie vandaan kom of hoe dit in die drein beland het nie. "Ons verwag egter dat hy ten volle sal herstel."